Νέα Πέραμος Αττικής

Η Νέα Πέραμος (Μεγάλο Πεύκο) είναι δήμος του Νομού Αττικής. Βρίσκεται στη δυτική Αττική σε απόσταση 35 χιλιομέτρων από την Αθήνα με εύκολη πρόσβαση προς αυτήν καθώς υπάρχει ο προαστιακός σιδηρόδρομος αλλά και τα ΚΤΕΛ για την άμεση μετακίνηση των πολιτών. Διοικητικά ανήκει στη Νομαρχία Δυτικής Αττικής. Η περιοχή είναι γνωστή και ως Μεγάλο Πεύκο. Ιδρύθηκε από πρόσφυγες της Μικράς Ασίας και αποτελεί χώρο αναψυχής, κυρίως κατά τους καλοκαιρινούς μήνες. Στα όρια του δήμου βρίσκεται το στρατόπεδο της Ζ' Μοίρας Αμφίβιων Καταδρομών (Ζ' Μ.Α.Κ.), το Ειδικό Τμήμα Αλεξιπτωτιστών (Ε.Τ.Α.) και το Κέντρο Εκπαίδευσης Ειδικών Δυνάμεων (Κ.Ε.Ε.Δ). Επιπλέον στα όρια του δήμου εντάσσονται οι περιοχές: Λουτρόπυργος, Νεράκι καθώς και η Βλυχάδα. 
Η εγγύτητα αυτών των περιοχών στο κέντρο της Αθήνας, όσο και το υγιεινό συγκριτικά περιβάλλον σε σχέση με άλλες περιοχές της δυτικής Αττικής που διαθέτουν, έχουν στρέψει το ενδιαφέρον πολλών κατοίκων του λεκανοπεδίου προς μόνιμη εγκατάσταση στη Νέα Πέραμο. Παράλληλα η διέλευση του Προαστιακού Σιδηροδρόμου όπως και η δημιουργία της Αττικής Οδού έχουν διευκολύνει τη συγκοινωνία όχι μόνο προς την Αθήνα αλλά και τις βόρειες ή και τις ανατολικές περιοχές της Αττικής, όπως και το Διεθνές Αεροδρόμιο "Ελ. Βενιζέλος". Ταυτόχρονα η πόλη της Νέας Περάμου εξυπηρετείται από τη Νέα Εθνική Οδό Αθηνών-Πατρών έχοντας εύκολη πρόσβαση προς την Πελοπόννησο. Ως συνέπεια όλων αυτών είναι αυξημένη η ζήτηση για αγορά μόνιμης κατοικίας καθώς οι όροι δόμησης, ιδιαίτερα στον Λουτρόπυργο και το Νεράκι, είναι ιδιαίτερα αυστηροί, προσφέροντας πολλούς ελεύθερους χώρους.

Ιστορία

Το 1922, κάτοικοι της Περάμου της Μικράς Ασίας εκδιώχθηκαν από το τόπο τους στοιβαγμένοι σε καΐκια, και οικογένειες χωρίστηκαν σε μια στιγμή.

Άλλοι "βγήκανε" στη Πέραμο της Καβάλας κι άλλοι στα μέρη της Αττικής, ψάχνοντας να βρουν μέρος να εγκατασταθούν. Επειδή λόγω παράδοσης οι περισσότεροι ήταν ψαράδες, το μέρος το οποίο προτιμήθηκε ήταν αυτό που είναι η σημερινή Νέα Πέραμος, στο οποίο κατέληξε μετά από πολύ σκέψη μια επιτροπή από τους τότε Περαμιώτες, η οποία και δημιουργήθηκε με αυτό το σκοπό, να βρουν δηλαδή τον τόπο που θα στεγάσουν τα όνειρά τους για μια καλύτερη ζωή.

Ο χώρος αυτός παραχωρήθηκε από την τότε κυβέρνηση του Ελευθέριου Βενιζέλου. Εγκαταστάθηκαν προσωρινά το Σεπτέμβρη του 1922 στην τότε Κούλουρη (Σαλαμίνα) μέχρι να δημιουργηθεί ο συνοικισμός.

Από το 1925, άρχισε η σταδιακή στέγασή τους στο συνοικισμό, όταν ακόμα αυτός ήταν μισοτελειωμένος. Στον οικισμό αυτό εγκαταστάθηκαν στα έτοιμα σπίτια Περαμιώτες, αλλά και άλλοι πρόσφυγες της Κωνσταντινούπολης και τις Μικράς Ασίας.

Το πρώτο σχολείο ήταν μια ξύλινη παράγκα, το οποίο χρηματοδότησε ο τότε πρωθυπουργός Θεόδωρος Πάγκαλος. Το σχολείο λειτουργούσε τις Κυριακές ως εκκλησία, ώσπου με διάφορες δωρεές χτίστηκε η εκκλησία. Στην εκκλησία με περηφάνια μεταφέρθηκε η εικόνα του Άι-Γιώργη από την Πέραμο της Μικράς Ασίας, την οποία έκαψαν οι Τούρκοι.

Το 1928 ο οικισμός αναγνωρίστηκε επίσημα και εντάχθηκε στο Δήμο Μεγαρέων ενώ ένα χρόνο μετά, το 1929, έγινε κοινότητα.

Η Νέα Πέραμος συνηθίζεται να ονομάζεται και Μεγάλο Πεύκο. Είναι μια προσωνυμία η οποία επικράτησε εξαιτίας ενός μεγάλου πεύκου, όπου συνήθιζαν να δίνουν ραντεβού οι κάτοικοι των Μεγάρων. Ήθελαν έτσι να μαζεύεται ένας μεγάλος αριθμός ατόμων, ώστε να μην υπάρξει κίνδυνος να τους ληστέψουν στο δρόμο προς την Αθήνα.

Κοινοτάρχες Νέας Περάμου 
Τελευταίος κοινοτάρχης και πρώτος δήμαρχος (από το 1982) ήταν ο Νικόλαος Ανδρουλάκης, με καταγωγή από την Κρήτη.

Μεταπολιτευτικά 
1975-1982 Γεώργιος Τσαλδάρης
1983-1994 Νικόλαος Ανδρουλάκης (1938-2016)

Δήμαρχοι Νέας Περάμου 
1994-2002 Νικόλαος Ανδρουλάκης (1938-2016)
2003-2010 Σταύρος Φωτίου
2013-2020 Γρηγόρης Σταμούλης

Πρόσβαση στη Νέα Πέραμο 
Η Νέα Πέραμος διέρχεται από την Παλαιά Εθνική Οδό Αθηνών-Κορίνθου και μέσω τον κόμβων 3 και 2α υπάρχει έξοδος προς την Ολυμπία Οδό. Επίσης, συνδέεται μέσω του Προαστιακού Σιδηρόδρομου, στον ομώνυμο σταθμό της γραμμής 2 και μέσω των ΚΤΕΛ Μεγάρων-Ν. Περάμου-Κινέτας-Αλεποχωρίου. Μέσω του Περάματος Μεγαρίδος υπάρχει ακτοπλοϊκή σύνδεση προς την Σαλαμίνα.

Παραπομπές

Εξωτερικοί σύνδεσμοι
Νέα Πέραμος
Συνεργασία ΟΤΑ Ελλάδας, Δήμος Νέας Περάμου

Κωμοπόλεις του νομού Αττικής
Δήμος Μεγαρέων
Αττική-επέκταση